ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 120/2012 ΤΗΣ ΕΠΙΤΡΟΠΉΣ της 10ης Φεβρουαρίου 2012 για τον καθορισμό του συντελεστή κατανομής που εφαρμόζεται στις αιτήσεις πιστοποιητικών εισαγωγής ελαιόλαδου οι οποίες υποβλήθηκαν από την 6η Φεβρουαρίου έως την 7η Φεβρουαρίου 2012 στο πλαίσιο της τυνησιακής δασμολογικής ποσόστωσης και για την αναστολή έκδοσης πιστοποιητικών εισαγωγής για τον μήνα Φεβρουάριο του 2012 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («ενιαίος κανονισμός ΚΟΑ») (1), Έχοντας υπόψη τον κανονισμό (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (2), και ιδίως το άρθρο 7 παράγραφος 2, Εκτιμώντας τα ακόλουθα: (1) Δυνάμει του άρθρου 3 παράγραφοι 1 και 2 του πρωτοκόλλου αριθ. 1 (3) της ευρωμεσογειακής συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Τυνησίας, αφετέρου (4), ανοίγεται δασμολογική ποσόστωση με μηδενικό δασμό για την εισαγωγή μη κατεργασμένου ελαιόλαδου των κωδικών ΣΟ 1509 10 10 και 1509 10 90 που παράγεται εξ ολοκλήρου στην Τυνησία και μεταφέρεται από τη χώρα αυτή απευθείας στην Ευρωπαϊκή Ένωση εντός του ορίου που προβλέπεται για κάθε έτος. (2) Το άρθρο 2 παράγραφος 2 του κανονισμού (ΕΚ) αριθ. 1918/2006 της Επιτροπής, της 20ής Δεκεμβρίου 2006, για το άνοιγμα και τον τρόπο διαχείρισης των δασμολογικών ποσοστώσεων για το ελαιόλαδο καταγωγής Τυνησίας (5), προβλέπει μηνιαία ποσοτικά όρια για την έκδοση πιστοποιητικών εισαγωγής. (3) Σύμφωνα με το άρθρο 3 παράγραφος 1 του κανονισμού (ΕΚ) αριθ. 1918/2006, υποβλήθηκαν αιτήσεις στις αρμόδιες αρχές για την έκδοση πιστοποιητικών εισαγωγής, για συνολική ποσότητα η οποία υπερβαίνει το όριο που προβλέπεται για τον μήνα Φεβρουάριο στο άρθρο 2 παράγραφος 2 του εν λόγω κανονισμού. (4) Υπό αυτές τις συνθήκες, η Επιτροπή οφείλει να καθορίσει έναν συντελεστή κατανομής που θα επιτρέπει την έκδοση πιστοποιητικών εισαγωγής κατ’ αναλογία της διαθέσιμης ποσότητας. (5) Δεδομένου ότι το όριο που αντιστοιχεί στον μήνα Φεβρουάριο έχει καλυφθεί, κανένα πιστοποιητικό εισαγωγής δεν επιτρέπεται να εκδοθεί για τον εν λόγω μήνα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στις αιτήσεις έκδοσης πιστοποιητικών εισαγωγής που υποβλήθηκαν από την 6η Φεβρουαρίου έως την 7η Φεβρουαρίου 2012, δυνάμει του άρθρου 3 παράγραφος 1 του κανονισμού (ΕΚ) αριθ. 1918/2006, εφαρμόζεται συντελεστής κατανομής 12,493792 %. Η έκδοση πιστοποιητικών εισαγωγής για τις αιτούμενες ποσότητες από τις 13 Φεβρουαρίου 2012 αναστέλλεται για τον Φεβρουάριο του 2012. Άρθρο 2 Ο παρών κανονισμός αρχίζει να ισχύει στις 11 Φεβρουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Φεβρουαρίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 10ης Φεβρουαρίου 2012 με την οποία επιτρέπεται στην Ισπανία και τη Γαλλία να εφαρμόσουν ειδικό μέτρο παρέκκλισης από το άρθρο 5 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας (2012/85/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με επιστολές που πρωτοκολλήθηκαν στην Επιτροπή, στις 5 Σεπτεμβρίου 2011 και στις 13 Σεπτεμβρίου 2011, αντιστοίχως, η Ισπανία και η Γαλλία ζήτησαν την άδεια να εφαρμόσουν ειδικό μέτρο παρέκκλισης από τις διατάξεις της οδηγίας 2006/112/ΕΚ όσον αφορά την κατασκευή υπόγειας διασύνδεσης ηλεκτρικής ενέργειας μεταξύ των δικτύων ηλεκτρικής ενέργειας των δύο χωρών. (2) Η Επιτροπή ενημέρωσε τα άλλα κράτη μέλη με επιστολές της 25ης Οκτωβρίου 2011 για τα αιτήματα που υπέβαλαν η Ισπανία και η Γαλλία. Με επιστολές της 27ης Οκτωβρίου 2011, η Επιτροπή γνωστοποίησε στην Ισπανία και τη Γαλλία ότι είχε στη διάθεσή της όλες τις απαραίτητες πληροφορίες για την εξέταση των αιτημάτων. (3) Στις 27 Ιουνίου 2008 υπεγράφη συμφωνία μεταξύ της Ισπανίας και της Γαλλίας για την κατασκευή υπόγειας διασύνδεσης των δικτύων ηλεκτρικής ενέργειας μεταξύ Santa Llogaia στην Ισπανία και Baixas στη Γαλλία. (4) Με το μέτρο αυτό, θεωρείται ότι το 50 % της υπόγειας διασύνδεσης των δικτύων ηλεκτρικής ενέργειας βρίσκεται στην Ισπανία και το 50 % στη Γαλλία για τους σκοπούς της προμήθειας αγαθών και παροχής υπηρεσιών, της ενδοκοινοτικής απόκτησης αγαθών και των εισαγωγών αγαθών που προορίζονται για την κατασκευή της. (5) Αν δεν ληφθεί το εν λόγω μέτρο, θα είναι απαραίτητο, σύμφωνα με την αρχή της εδαφικότητας, να εξακριβώνεται, για κάθε παροχή, αν ο τόπος φορολόγησης είναι στην Ισπανία ή τη Γαλλία. (6) Σκοπός του μέτρου είναι, συνεπώς, η απλοποίηση της διαδικασίας είσπραξης του φόρου προστιθεμένης αξίας για την κατασκευή της υπόγειας διασύνδεσης των δικτύων ηλεκτρικής ενέργειας. (7) Η παρέκκλιση ενδέχεται να επηρεάσει μόνο σε αμελητέο βαθμό το συνολικό ποσό των φορολογικών εσόδων που εισπράττουν τα κράτη μέλη στο στάδιο της τελικής κατανάλωσης και δεν έχει αρνητικές επιπτώσεις στους ιδίους πόρους της Ένωσης που προέρχονται από τον φόρο προστιθέμενης αξίας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά παρέκκλιση από το άρθρο 5 της οδηγίας 2006/112/ΕΚ, επιτρέπεται στην Ισπανία και τη Γαλλία να θεωρήσουν ότι η υπόγεια διασύνδεση των δικτύων ηλεκτρικής ενέργειας μεταξύ Santa Llogaia στην Ισπανία και Baixas στη Γαλλία βρίσκεται κατά 50 % στο έδαφος της Ισπανίας και κατά 50 % στο έδαφος της Γαλλίας για τους σκοπούς της προμήθειας αγαθών και παροχής υπηρεσιών, της ενδοκοινοτικής απόκτησης αγαθών και των εισαγωγών αγαθών που προορίζονται για την κατασκευή της. Άρθρο 2 Η παρούσα απόφαση αρχίζει να ισχύει την ημέρα της κοινοποίησής της. Άρθρο 3 Η παρούσα οδηγία απευθύνεται στο Βασίλειο της Ισπανίας και στη Γαλλική Δημοκρατία. Βρυξέλλες, 10 Φεβρουαρίου 2012.

ΠΟΛΕΟΔΟΜΙΑ ΚΑΙ ΚΤΙΡΙΑΚΑ ΕΡΓΑ

Φόροι καταναλώσεως

Έμμεση φορολογία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 10ης Φεβρουαρίου 2012 για την έναρξη προληπτικού εμβολιασμού κατά της χαμηλής παθογονικότητας γρίπης των πτηνών σε πάπιες mallard στην Πορτογαλία και ορισμένα μέτρα περιορισμού της μετακίνησης αυτών των πουλερικών και των προϊόντων τους [κοινοποιηθείσα υπό τον αριθμό Ε(2012) 676] (Το κείμενο στην πορτογαλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2012/110/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (1), και ιδίως το άρθρο 57 παράγραφος 2, Εκτιμώντας τα ακόλουθα: (1) Η οδηγία 2005/94/ΕΚ θεσπίζει ορισμένα προληπτικά μέτρα που αφορούν την επιτήρηση και την έγκαιρη ανίχνευση της γρίπης των πτηνών καθώς και την ενίσχυση του επιπέδου ευαισθητοποίησης και την προετοιμασία των αρμόδιων αρχών και της αγροτικής κοινότητας όσον αφορά τους κινδύνους της εν λόγω νόσου. (2) Ύστερα από την εκδήλωση κρουσμάτων χαμηλής παθογονικότητας γρίπης των πτηνών το 2007 και 2008 σε ορισμένες εκμεταλλεύσεις πουλερικών στην κεντρική και τη δυτική Πορτογαλία, ιδίως σε εκμεταλλεύσεις που εκτρέφουν πουλερικά τα οποία προορίζονται για την ανανέωση των αποθεμάτων θηραμάτων, εφαρμόστηκε ένα σχέδιο επείγοντος εμβολιασμού σύμφωνα με την απόφαση 2008/285/ΕΚ της Επιτροπής, της 19ης Μαρτίου 2008, για την έναρξη προληπτικού εμβολιασμού κατά της χαμηλής παθογονικότητας γρίπης των πτηνών σε πάπιες mallard στην Πορτογαλία και ορισμένα μέτρα περιορισμού της μετακίνησης αυτών των πουλερικών και των προϊόντων τους (2), και η εν λόγω νόσος εξαλείφθηκε με επιτυχία. (3) Ωστόσο, από μια αξιολόγηση επικινδυνότητας διαπιστώθηκε ότι σε μία εκμετάλλευση στη Vila Nova da Barquinha (Ribatejo Norte) της περιφέρειας Lisboa e Vale do Tejo («η εκμετάλλευση») οι μεγάλης αξίας πάπιες mallard εξακολουθούσαν να εκτίθενται σε δυνητικό κίνδυνο μόλυνσης από τη γρίπη των πτηνών, ιδίως σε περίπτωση έμμεσης επαφής με άγρια πτηνά. (4) Για τον λόγο αυτό η Πορτογαλία υπέβαλε σχέδιο προληπτικού εμβολιασμού κατά της γρίπης των πτηνών, το οποίο θα έπρεπε να εφαρμοστεί έως τις 31 Ιουλίου 2009 και το οποίο εγκρίθηκε με την απόφαση 2008/838/ΕΚ, της 3ης Νοεμβρίου 2008, όσον αφορά τον προληπτικό εμβολιασμό κατά της χαμηλής παθογονικότητας γρίπης σε πάπιες mallard στην Πορτογαλία και ορισμένα μέτρα περιορισμού των μετακινήσεων των πουλερικών αυτών και των προϊόντων τους (3). Με την απόφαση 2010/189/ΕΕ της Επιτροπής, της 29ης Μαρτίου 2010, για την έναρξη προληπτικού εμβολιασμού κατά της χαμηλής παθογονικότητας γρίπης των πτηνών σε πάπιες mallard στην Πορτογαλία και ορισμένα μέτρα περιορισμού της μετακίνησης αυτών των πουλερικών και των προϊόντων τους (4), εγκρίθηκε ένα επιπλέον σχέδιο προληπτικού εμβολιασμού, το οποίο εφαρμόστηκε από την Πορτογαλία έως τις 31 Ιουλίου 2011. (5) Σύμφωνα με το άρθρο 8 της απόφασης 2010/189/ΕΚ, η Πορτογαλία υπέβαλε στην Επιτροπή έκθεση για την εφαρμογή του σχεδίου προληπτικού εμβολιασμού, καθώς και σχετικές εκθέσεις στη μόνιμη επιτροπή για την τροφική αλυσίδα και την υγεία των ζώων. (6) Στις 28 Νοεμβρίου 2011 η Πορτογαλία υπέβαλε για έγκριση στην Επιτροπή σχέδιο προληπτικού εμβολιασμού, που πρέπει να εφαρμοστεί έως τις 31 Ιουλίου 2013 («σχέδιο προληπτικού εμβολιασμού»). (7) Στις επιστημονικές γνώμες για τη χρήση του εμβολιασμού για την καταπολέμηση της γρίπης των πτηνών που εξέδωσε η Ευρωπαϊκή Αρχή για την Ασφάλεια των Τροφίμων το 2005 (5), το 2007 (6) και το 2008 (7), η ομάδα για την υγεία και την ορθή μεταχείριση των ζώων δήλωσε ότι ο επείγων και προληπτικός εμβολιασμός κατά της γρίπης των πτηνών αποτελεί πολύτιμο εργαλείο προς συμπλήρωση των μέτρων ελέγχου της εν λόγω νόσου. (8) Επιπλέον, η Επιτροπή εξέτασε το σχέδιο προληπτικού εμβολιασμού που υπέβαλε η Πορτογαλία και διαπίστωσε ότι συμμορφώνεται με τη σχετική ενωσιακή νομοθεσία. Με βάση την εξέλιξη της επιδημιολογικής κατάστασης σχετικά με τη χαμηλής παθογονικότητας γρίπη των πτηνών στην Πορτογαλία, το είδος της προς εμβολιασμό εκμετάλλευσης και το περιορισμένο πεδίο εφαρμογής του σχεδίου προληπτικού εμβολιασμού, κρίνεται σκόπιμη η έγκριση του εν λόγω σχεδίου. (9) Για τους σκοπούς του σχεδίου προληπτικού εμβολιασμού στην Πορτογαλία πρέπει να χρησιμοποιηθούν μόνον εμβόλια που έχουν εγκριθεί σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (8), ή με τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και κτηνιατρική χρήση και για τη σύσταση Ευρωπαϊκού Οργανισμού Φαρμάκων (9). (10) Επιπλέον, πρέπει να προβλεφθεί η διενέργεια επιτήρησης και εργαστηριακών δοκιμών στην εκμετάλλευση στην οποία εκτρέφονται οι εμβολιασμένες πάπιες mallard καθώς και τα μη εμβολιασμένα πτηνά-δείκτες, όπως ορίζεται στο σχέδιο προληπτικού εμβολιασμού. (11) Είναι επίσης σκόπιμο να εφαρμοστούν ορισμένοι περιορισμοί στη μετακίνηση εμβολιασμένων παπιών mallard, των αυγών τους προς επώαση και παπιών mallard που προέρχονται από εμβολιασμένες πάπιες, σύμφωνα με το σχέδιο προληπτικού εμβολιασμού. Λόγω του μικρού αριθμού παπιών mallard που βρίσκονται στην εκμετάλλευση στην οποία πρόκειται να διενεργηθεί προληπτικός εμβολιασμός καθώς και για λόγους ιχνηλασιμότητας και διοικητικής μέριμνας, οι εμβολιασμένες πάπιες mallard δεν πρέπει να απομακρύνονται από την εκμετάλλευση, αλλά να θανατώνονται μετά το πέρας του αναπαραγωγικού τους κύκλου, σύμφωνα με τις απαιτήσεις του άρθρου 10 παράγραφος 1 της οδηγίας 93/119/ΕΟΚ του Συμβουλίου, της 22ας Δεκεμβρίου 1993, για την προστασία των ζώων κατά τη σφαγή ή/και τη θανάτωσή τους (10). (12) Όσον αφορά το εμπόριο πουλερικών που προορίζονται για την ανανέωση των αποθεμάτων θηραμάτων, η Πορτογαλία έλαβε πρόσθετα μέτρα σύμφωνα με την απόφαση 2006/605/ΕΚ της Επιτροπής, της 6ης Σεπτεμβρίου 2006, σχετικά με ορισμένα προστατευτικά μέτρα όσον αφορά τις ενδοκοινοτικές συναλλαγές πουλερικών που προορίζονται για την ανανέωση των αποθεμάτων θηραμάτων (11). (13) Για να μειωθούν οι οικονομικές επιπτώσεις στην εν λόγω εκμετάλλευση, πρέπει να προβλεφθούν ορισμένες παρεκκλίσεις από τους περιορισμούς μετακίνησης για τις πάπιες mallard που προέρχονται από εμβολιασμένες πάπιες mallard, αφού οι μετακινήσεις αυτές δεν συνιστούν ιδιαίτερο κίνδυνο εξάπλωσης της νόσου, και υπό τον όρο ότι εφαρμόζονται επίσημα μέτρα επιτήρησης και ότι τηρούνται οι ειδικές απαιτήσεις υγείας των ζώων για το εμπόριο στο εσωτερικό της Ένωσης. (14) Το σχέδιο προληπτικού εμβολιασμού πρέπει να εγκριθεί, ώστε να μπορεί να εφαρμοστεί έως τις 31 Ιουλίου 2013. Συνεπώς, η παρούσα οδηγία πρέπει να ισχύει έως την ημερομηνία αυτή. (15) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο και πεδίο εφαρμογής 1. Η παρούσα απόφαση θεσπίζει ορισμένα μέτρα που πρέπει να εφαρμοστούν στην Πορτογαλία, όπου διενεργείται προληπτικός εμβολιασμός των παπιών mallard (Anas platyrhynchos) που προορίζονται για την ανανέωση των αποθεμάτων των θηραμάτων («πάπιες mallard») σε εκμετάλλευση που απειλείται από τη γρίπη των πτηνών. Τα εν λόγω μέτρα περιλαμβάνουν ορισμένους περιορισμούς στη μετακίνηση εντός της Πορτογαλίας και στην αποστολή εκτός Πορτογαλίας των εμβολιασμένων παπιών mallard, των αυγών τους προς επώαση και των παπιών mallard που προέρχονται από αυτά. 2. Η παρούσα απόφαση ισχύει με την επιφύλαξη των μέτρων προστασίας που πρέπει να ληφθούν από την Πορτογαλία σύμφωνα με την οδηγία 2005/94/ΕΚ και την απόφαση 2006/605/ΕΚ. Άρθρο 2 Έγκριση του σχεδίου προληπτικού εμβολιασμού 1. Εγκρίνεται το σχέδιο προληπτικού εμβολιασμού κατά της χαμηλής παθογονικότητας γρίπης των πτηνών στην Πορτογαλία, το οποίο υποβλήθηκε από την Πορτογαλία στην Επιτροπή στις 28 Νοεμβρίου 2011 και πρόκειται να εφαρμοστεί σε εκμετάλλευση στη Vila Nova da Barquinha (Ribatejo Norte) της περιφέρειας Lisboa e Vale do Tejo έως τις 31 Ιουλίου 2013 (εφεξής «σχέδιο προληπτικού εμβολιασμού»). 2. Η Επιτροπή δημοσιεύει το σχέδιο προληπτικού εμβολιασμού. Άρθρο 3 Όροι εφαρμογής του σχεδίου προληπτικού εμβολιασμού 1. Η Πορτογαλία εξασφαλίζει ότι ο εμβολιασμός των παπιών mallard διενεργείται σύμφωνα με το σχέδιο προληπτικού εμβολιασμού με μονοσθενές αδρανοποιημένο ετερόλογο εμβόλιο που περιέχει τον υποτύπο H5 της γρίπης των πτηνών και το οποίο έχει εγκριθεί από το εν λόγω κράτος μέλος, σύμφωνα με την οδηγία 2001/82/ΕΚ ή τον κανονισμό (ΕΚ) αριθ. 726/2004. 2. Η Πορτογαλία εξασφαλίζει την επιτήρηση και τη διενέργεια εργαστηριακών ελέγχων στην εκμετάλλευση στην οποία εκτρέφονται οι εμβολιασμένες πάπιες mallard, καθώς και σε εκμεταλλεύσεις με μη εμβολιασμένα πουλερικά, όπως προβλέπεται στο σχέδιο προληπτικού εμβολιασμού. 3. Η Πορτογαλία εξασφαλίζει την αποτελεσματική εφαρμογή του σχεδίου προληπτικού εμβολιασμού. Άρθρο 4 Επισήμανση, περιορισμοί μετακίνησης και αποστολής και απομάκρυνση εμβολιασμένων παπιών mallard Η αρμόδια αρχή εξασφαλίζει ότι οι εμβολιασμένες πάπιες mallard της εκμετάλλευσης που αναφέρεται στο άρθρο 2 παράγραφος 1: α) επισημαίνονται ατομικά· β) δεν μετακινούνται σε άλλες εκμεταλλεύσεις εκτροφής πουλερικών στην Πορτογαλία· ούτε γ) αποστέλλονται εκτός Πορτογαλίας. Μετά τη λήξη του αναπαραγωγικού τους κύκλου, οι πάπιες αυτές θανατώνονται στην εκμετάλλευση που αναφέρεται στο άρθρο 2 παράγραφος 1 της παρούσας απόφασης, σύμφωνα με τις απαιτήσεις του άρθρου 10 παράγραφος 1 της οδηγίας 93/119/ΕΟΚ, και τα σφάγια απομακρύνονται κατά τρόπο ασφαλή. Άρθρο 5 Περιορισμοί στη μετακίνηση και την αποστολή αυγών επώασης που προέρχονται από την εκμετάλλευση που αναφέρεται στο άρθρο 2 παράγραφος 1 Η αρμόδια αρχή εξασφαλίζει ότι τα αυγά επώασης που προέρχονται από πάπιες mallard της εκμετάλλευσης που αναφέρεται στο άρθρο 2 παράγραφος 1 μετακινούνται μόνο προς εκκολαπτήριο εντός της Πορτογαλίας και δεν αποστέλλονται σε άλλα κράτη μέλη. Άρθρο 6 Περιορισμοί στη μετακίνηση και την αποστολή παπιών mallard που προέρχονται από εμβολιασμένες πάπιες mallard 1. Η αρμόδια αρχή εξασφαλίζει ότι οι πάπιες mallard που προέρχονται από εμβολιασμένες πάπιες mallard μπορούν να μετακινηθούν, μετά την επώαση, μόνο προς εκμετάλλευση που βρίσκεται εντός γειτονικής περιοχής που έχει καθορίσει η Πορτογαλία σε συνάρτηση με την εκμετάλλευση που αναφέρεται στο άρθρο 2 παράγραφος 1, όπως ορίζεται στο σχέδιο προληπτικού εμβολιασμού. 2. Κατά παρέκκλιση από την παράγραφο 1 και υπό τον όρο ότι οι πάπιες mallard που προέρχονται από εμβολιασμένες πάπιες mallard είναι ηλικίας άνω των τεσσάρων μηνών, μπορούν: α) να απελευθερώνονται στο φυσικό περιβάλλον στην Πορτογαλία ή β) να αποστέλλονται εκτός Πορτογαλίας υπό τον όρο ότι: i) τα αποτελέσματα της επιτήρησης και των εργαστηριακών δοκιμών που ορίζονται στο σχέδιο προληπτικού εμβολιασμού είναι ευνοϊκά· και ii) τηρούνται οι όροι αποστολής πουλερικών για την ανανέωση αποθεμάτων θηραμάτων οι οποίοι ορίζονται στην απόφαση 2006/605/ΕΚ. Άρθρο 7 Υγειονομική πιστοποίηση για το εντός της Ένωσης εμπόριο παπιών mallard που προέρχονται από εμβολιασμένες πάπιες mallard Η Πορτογαλία εξασφαλίζει ότι τα υγειονομικά πιστοποιητικά για το εντός της Ένωσης εμπόριο πουλερικών που προορίζονται για την ανανέωση των αποθεμάτων των θηραμάτων και αναφέρονται στο άρθρο 6 παράγραφος 2 στοιχείο β) περιλαμβάνουν την ακόλουθη πρόταση: «Οι υγειονομικοί όροι της παρούσας αποστολής είναι σύμφωνοι με την εκτελεστική απόφαση 2012/110/ΕΕ της Επιτροπής. (12) Άρθρο 8 Εκθέσεις Η Πορτογαλία υποβάλλει στην Επιτροπή έκθεση για την εφαρμογή του σχεδίου προληπτικού εμβολιασμού εντός ενός μηνός από την ημερομηνία εφαρμογής της παρούσας απόφασης και, στη συνέχεια, εξαμηνιαίες εκθέσεις στη μόνιμη επιτροπή για την τροφική αλυσίδα και την υγεία των ζώων. Άρθρο 9 Εφαρμογή Η παρούσα απόφαση εφαρμόζεται έως τις 31 Ιουλίου 2013. Άρθρο 10 Αποδέκτης Η παρούσα απόφαση απευθύνεται στην Πορτογαλική Δημοκρατία. Βρυξέλλες, 10 Φεβρουαρίου 2012.

Πολιτική για την υγεία

ΤΕΛΩΝΕΙΑΚΗ ΝΟΜΟΘΕΣΙΑ